Dié sekspo groter, beter, stylvol | Netwerk24
Die Love Sex Expo, die eerste “stylvolle tentoonstelling in sy soort”, word in Oktober in Pretoria aangebied.
Volgens Guy Lazarus, woordvoerder, verskil dit egter van vorige soortgelyke sekspo-tentoonstellings.
“Nie net sal dit groter en beter wees nie, maar ook stylvoller as dié waaraan Suid-Afrikaners oor die afgelope paar jaar gewoond geraak het.”
Die sekspo, wat oor vier dae in Oktober strek, gaan prettig wees sonder om mense onnodig aanstoot te gee en daar gaan kenners wees wat werksessies oor allerlei seksverwante onderwerpe sal aanbied.
“Ek dink die kombinasie van vermaak en opvoedkunde gaan almal verras. Verskeie vermaaklikheidsterre, ontkleedansers en komediante gaan besoekers op hul tone hou terwyl hulle deur die verskillende stalletjies snuffel, wat enigiets van produkte tot sexy onderklere verkoop.
“Geen sekspo is ook volledig sonder die unieke talente van die Australiese kunstenaar Pricasso, wat sy vaardighede aan plaaslike aanhangers gaan ten toon stel nie,” sê Lazarus.
Die Australiese kunstenaar Tim Patch, oftewel Pricasso, verf met onder meer sy penis, skrotum en agterstewe.
* Die Love Sex Expo vind van 10 tot 13 Oktober by Time Square in Menlyn, Pretoria, plaas. Weens die aard van die tentoonstelling, word mense jonger as 18 jaar nie toegelaat nie.
Seks-onderrig: Tyd om kop uit sand te trek